نئچه آیدیر اینتئرنئت اۆزره درس اوْجاغی کیمی بیر تئلهرادیو شبکهسینه فیکیرلهشیریک. قورومون باشلیجا مقصدی تۆرکجه میللی سؤیلمین گلیشمهسینه یاردیم گؤسترمکدیر. ألبته سؤز بؤیوک بیر پلاندان دئییل، خالقیمیزا اوزاقدان اؤیرهتمه [آموزش از راه دور] ایمکانینی ساغلایاجاق کیچیک گیریشیمدن گئدیر.
اؤیرهتمه ماهییتی داشییاجاق بو قوروملا داها بیر یئنیلیک یاراتماغی آغیر وظیفه کیمی حیس ائدیریک: بیر یاندان کۆتلهنین دیلله داها دریندن تانیشلیغینا باشقا بیر جیغیر آچماق، اوْ بیری یاندان ایسه کیچیک قوهمیزه اویغون اوْلاراق مضمونلاری کیملیکچی سیاست، اؤزگورلوک، ائشیتلیک، دئموْکراتییا، چئورهنین قوْرونماسی و أخلاقی دهیرلره کؤکلهمک. بو، چتین بیر مسئولیت اوْلدوغو ایله یاناشی بؤیوک ایددیعادیر. آمما مدنییتیمیزه بسلهنن گئنیش ماراغی گؤز اؤنونه آلدیقدا، بئله بیر آماجا دوْغرو یؤنلمک کئچمیشه نیسبت داها قوْلای گؤرونور. اۆستهلیک، رسمی درس اوْجاقلاری قاپیسینین اۆزوموزه قاپاندیغیندان دوْلایی باشقا سئچهنهییمیز یوْخدور. کلاسیک درس ایمکانلارینین اولوسوموزدان أسیرگندیېی بیر دورومدا، سانال اوْرتامدا کئچیریلهجک درس کورسلاری أن یاخشی واسیطهلردن بیری اوْلا بیلر.
قورومون یارانماسی اوغروندا ایلک آددیملاری آتانلار اوْلاراق مادی-معنوی گۆجوموز یئترینجه دئییل. بونون اۆچون بیلگینلر، یازیچیلار، اینجهصنعت خادیملری و یاتیریم صاحیبلرینین کؤنوللو یاردیملارینا گؤز دیکمیشیک. هابئله، پلان کیمینسه آدیلا باغلی اوْلماقدان داها چوْخ توْپلو بیر چالیشمانین محصولودور. بونون اۆچون پلانین گئدیشینی کؤنوللو دوستلارین ایشبیرلیېی ایله یؤنتمهېی دۆشونوروک. بونو نظره آﻻراق، ایستهنیلن ساحهده اوزمان کیمی یئتیشمیش آرخاداشلارین یئتهنهېینه بئل باغلایاجاییق. آپاریجی عامیل اوْلاراق بونلارین مسئلهیه قاتیلاجاغی هامیمیزی سئویندیرهجک، ایشین اوغورلا سوْنوجلانماسینی گارانتی ائدهجک.
سؤیلهدیېیمیز آماجا قوْووشمانین بیرینجی شرطی تۆرکجه درسلرین حاضیرلانیب اوْخوجو کۆتلهسینه سونولماسیدیر. ألبته باجاریغیمیز داخیلینده بو درسلر آذربایجان تورکجهسیندن علاوه، تۆرکجهنین قاشقای کیمی قوْللارینی دا ایچهره بیلر. باشلانغیج مرحلهده درسلر ”تۆرک دیلی و أدبیاتی“، ”تاریخ“، ”فلسفه“ و ”اوشاق أدبیاتی“ قوْنولاریندا کئچیریلهجک، ألوئریشلی شرایط یاراندیقدا ایسه موسیقی و سینما کیمی فنلری ده أحاطه دایرهسینه آﻻجاق. دئمک، بیز آرتیق آیرینتیلارین آنالیزینه باشلامیشیق. ایندی اوزاقدان اؤیرهتمه مسئلهسینه گرهکلی اوْلان ایمکانلاری گؤتور-قوْی ائدیر، وئرلیشلرین پلانینی تؤکوروک. بو حاقدا سیزین ده فیکرینیزی اؤیرنمک ایستردیک:
1. شبکه اۆچون هانسی آدی مصلحت گؤرهردینیز؟
2. نئجه وئریلیشلر اؤنهرهردینیز؟ وئریلیشلرین مضمون و فورماسی بارهده هانسی شرطلره رعایت اوْلونمالیدیر؟
3. تئلهرادیوْنون دیلی بارهده بللی مولاحیظه و یا قایغینیز وارمی؟
4. هانسی ساحهده أمکداشلیق ماراغینیز وار؟ (یؤنهدیم [مدیریت و اجرا]، تدریس، یازیچیلیق، چئویرمه، آپاریجیلیق [گویندگی و اجرا]، رئپوْرتاژ، گرافیک، یؤنتمنلیک، یاپیمچیلیق [تهیهکنندگی]، سس و تصویرله باغلی تئکنیکی باجاریقلار، و…)
5. ایشاره ائتدیییمیز آلانلاردا أمکداشلیق ماراغی اولان آداملاری تانیییرمیسینیز؟ اوْنلاری قوروما جالاشدیرا بیلیرمیسینیز؟
6. ایشین اوغورلو آلینماسی اۆچون گئنل تاپشیریقلار و تکلیفلرینیز نهدن عیبارتدیر؟
اؤنری، تنقید و گؤستریشلرینیزی بو آیدییه گؤندهرمهنیزی ریجا ائدیریک:
سایغیلار و سئوگیلرله
یؤنتمه گروپو طرفیندن
ایواز طاها
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab